Komisjoni määrus (EÜ) nr 1687/2002,

25. september 2002,

täiendava ajavahemiku kohta teatavatest turul olevatest biotsiidide toimeainetest teavitamiseks vastavalt määruse (EÜ) nr 1896/2000 artikli 4 lõikele 1

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Euroopa Parlamendi ja nõukogu 16. veebruari 1998. aasta direktiivi 98/8/EÜ biotsiidide turule viimise kohta, [1] eriti selle artikli 16 lõiget 2,

ning arvestades järgmist:

(1) Direktiivi 98/8/EÜ alusel tuleb alustada tööprogrammi 14. mai 2000. aasta seisuga turul olevate biotsiidide toimeainete (edaspidi "olemasolevad toimeained") kontrollimiseks. Tööprogrammi esimene etapp on sätestatud komisjoni 7. septembri 2000. aasta määrusega (EÜ) nr 1896/2000 Euroopa Parlamendi ja nõukogu biotsiide käsitleva direktiivi 98/8/EÜ artikli 16 lõikes 2 osutatud programmi esimese etapi kohta. [2] Vastavalt direktiivile 98/8/EÜ peab tööprogrammi ajakava sätestama komisjon.

(2) Vastavalt määruse (EÜ) nr 1896/2000 artikli 3 lõikele 1 peavad turule viidud ja biotsiidides kasutamiseks ettenähtud olemasoleva toimeaine tootjad vastava toimeaine identifitseerima, teavitades sellest komisjoni 28. märtsiks 2002. Vastavalt selle määruse artikli 4 lõikele 1 ja artikli 8 lõikele 1 peavad tootjad, formuleerijad ja ühendused, kes soovivad taotleda olemasoleva toimeaine lisamist ühe või mitme tooteliigi puhul direktiivi 98/8/EÜ I, IA või IB lisasse, teavitama sellest toimeainest komisjoni 28. märtsiks 2002. Vastavalt nimetatud määruse artikli 3 lõikele 2 ei pea need tootjad või formuleerijad neid aineid eraldi identifitseerima.

(3) On koostatud esialgne loetelu nende olemasolevate toimeainete kohta, mis on identifitseeritud vastavalt määrusele (EÜ) nr 1896/2000. [3] Lisaks sellele on koostatud esialgne loetelu olemasolevate toimeainete kohta, mille puhul on vastavalt määruse (EÜ) nr 1896/2000 artikli 4 lõikele 1 ja artikli 8 lõikele 1 esitatud vähemalt üks teatis. Selles loetelus on märgitud iga olemasoleva teatatud toimeaine puhul asjaomane tooteliik ja direktiivi 98/8/EÜ lisa, millesse lisamist taotletakse. [4]

(4) Neid loetelusid ei olnud võimalik avalikkusele kättesaadavaks teha enne tähtaja lõppemist 28. märtsil 2002, milleks tuli vastavalt määruse (EÜ) nr 1896/2000 artikli 4 lõikele 1 esitada teatised ühes või mitmes tootekategoorias kasutatavate olemasolevate toimeainete kohta. Selleks, et turul olevate olemasolevate toimeainete tööprogrammi esimese etapi sätestamine ja rakendamine oleks läbipaistev ja selge, peaks tootjatel, formuleerijatel ja ühendustel olema võimalik esitada ühe või mitme tooteliigi puhul teatisi olemasolevate toimeainete kohta, mis on ainult identifitseeritud, või muude tooteliikide puhul kui need, mille puhul on olemasolevast toimeainest juba teavitatud. Toimeainetest peaks olema teavitatud hiljemalt 31. jaanuariks 2003. Täiendaval ajavahemikul ei tohiks olla kahjulikku mõju lõplike loetelude koostamisele, tööprogrammi läbivaatamisel prioriteetide seadmisele ning muudele määruse (EÜ) nr 1896/2000 sätestatud tööprogrammide tähtpäevadele.

(5) Täiendav ajavahemik peaks võimaldama tootjatel, formuleerijatel ja ühendustel, kes soovivad taotleda sellise olemasoleva toimeaine lisamist ühe või mitme tooteliigi puhul direktiivi 98/8/EÜ I, IA või IB lisasse, teavitada sellest toimeainest komisjoni vastavalt määrusele (EÜ) nr 1896/2000, esitades selleks nimetatud määruse II lisas esitatud teabe.

(6) Käesoleva määrusega ettenähtud meetmed on kooskõlas alalise biotsiidide komitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Reguleerimisala

Käesolevas määruses sätestatakse täiendav ajavahemik vastavalt määruse (EÜ) nr 1896/2000 artikli 4 lõikele 1 teatise esitamiseks olemasolevate toimeainete osas, mis on ainult identifitseeritud või millest on ainult teatavate tooteliikide puhul teavitatud.

Artikkel 2

Mõisted

Käesolevas määruses kohaldatakse direktiivi 98/8/EÜ artikli 2 ja määruse (EÜ) nr 1896/2000 artikli 2 mõisteid.

Kasutatakse ka järgmisi mõisteid:

a) olemasolev identifitseeritud toimeaine – enne 14. maid 2000 turul olev toimeaine, mida kasutatakse biotsiidis muul kui direktiivi 98/8/EU artikli 2 lõike 2 punktides c ja d osutatud eesmärgil ja:

i) mis on identifitseeritud vastavalt määruse (EÜ) nr 1896/2000 artikli 3 lõikele 1 või

ii) millest on teavitatud vastavalt nimetatud määruse artikli 4 lõikele 1,

kuid välja arvatud need toimeained, mille liikmesriigid on identifitseerinud vastavalt sama määruse artikli 5 lõikele 2;

b) olemasolev teatatud toimeaine – enne 14. maid 2000 turul olev toimeaine, mida kasutatakse biotsiidis muul kui direktiivi 98/8/EÜ artikli 2 lõike 2 punktides c ja d osutatud eesmärgil ja mille puhul on:

i) vastavalt määruse (EÜ) nr 1896/2000 artikli 4 lõikele 1 või artikli 8 lõikele 1 esitatud vähemalt üks teatis või

ii) vähemalt üks liikmesriik näidanud üles huvi toimeaine võimaliku lisamise vastu I või IA lisasse vastavalt määruse (EÜ) nr 1896/2000 artikli 5 lõikele 3 või IB lisasse vastavalt nimetatud määruse artikli 8 lõikele 3.

Artikkel 3

Olemasolevatest toimeainetest teavitamise uus tähtpäev

1. Tootjad, formuleerijad ja ühendused, kes soovivad taotleda olemasoleva identifitseeritud, kuid teatamata toimeaine lisamist ühe või mitme tooteliigi puhul direktiivi 98/8/EÜ I, IA või IB lisasse, teavitavad sellest toimeainest komisjoni vastavalt määruse (EÜ) nr 1896/2000 artikli 4 lõikele 1 hiljemalt 31. jaanuariks 2003.

2. Tootjad, formuleerijad ja ühendused, kes soovivad taotleda olemasoleva teatatud toimeaine direktiivi 98/8/EÜ I, IA või IB lisasse lisamist muude tooteliikide puhul kui need, mis on selle olemasoleva teatatud toimeaine puhul lisatud olemasolevate teatatud toimeainete esialgsesse loetellu, esitavad komisjonile vastavalt määruse (EÜ) nr 1896/2000 artikli 4 lõikele 1 taotluse hiljemalt 31. jaanuariks 2003.

Artikkel 4

Jõustumine

Käesolev määrus jõustub kahekümnendal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 25. september 2002

Komisjoni nimel

komisjoni liige

Margot Wallström

[1] EÜT L 123, 24.4.1998, lk 1.

[2] EÜT L 228, 8.9.2000, lk 6.

[3] Need toimeained on loetletud olemasolevate identifitseeritud toimeainete esialgses loetelus (http://ecb.jrc.it/biocides).

[4] Need toimeained on loetletud olemasolevate teatatud toimeainete esialgses loetelus (http://ecb.jrc.it/biocides).

--------------------------------------------------